• L-aqwa li jgawdi hu u jkollu d-dar tal-ħolm tiegħu Id-deputat Nazzjonalista Toni Bezzina applika biex jibni villa lussuża li tinkludi swimming pool għalih u għall-familja tiegħu f'sit fir-Rabat li huwa Barra ż-Żona ta' Żvilupp (ODZ) u f'sit protett skedat bħala Żona ta' Sbuħija Naturali. Il-post jinsab fi Triq il-Belt Valletta, l-Imdina, u jidher minn fuq is-swar filwaqt li minnu tidher il-fortifikazzjoni li ddawwar il-belt siekta fost xenarju naturali mill-isbaħ. Toni Bezzina ma daħħalx l-applikazzjoni f'ismu, imma f'isem martu Josette. Għalkemm id-deputat Nazzjonalista jidher bħala l-Perit tal-proġett f'ODZ. Is-sit jinsab fost numru ta' għelieqi u għandu veduta mill-isbaħ biex bil-pjan tiegħu li jibni, Bezzina jkun qed jagħmel investiment li maż-żmien jiġi jiswa l-mijiet ta' eluf ta' ewro, jekk mhux iktar minn miljun ewro. Dettalji li tista' tiżvela l-gazzetta KullĦadd juru li fuq medda ta' art fejn illum hemm siġar u ġmiel naturali, Toni Bezzina jrid tliet kmamar tas-sodda, tliet kmamar tal-banju, kamra tal-pranzu, kċina, living room, kamra għall-istudju, washroom, fireplace, store bit-toilet miegħu, kamra għall-inbid u saħansitra garaxx. Biex ikun moqdi bl-aqwa mod irid ukoll lift. Iżda l-applikazzjoni ta' Toni Bezzina, li ġibdet l-għajn u l-għadab ta' persuni li jħobbu l-pajsaġġ Rabti u li tkellmu ma' din il-gazzetta, mhix biss waħda li togħkor l-għajn għax tinsab f'ODZ. L-art li fuqha Toni Bezzina jrid idaħħal il-gafef u l-inġenji biex jibni post lussuż hija wkoll skedata bħala Żona ta' Sbuħija Naturali, skont politika tal-Awtorità tal-Ippjanar magħrufa bħala RCO1. Dan għax hija fil-madwar tal-Imdina. Fl-istess kategorija hemm siti oħra bħall-Belt u sistemi fortifikati madwar il-pajjiż. Nifhmu li Toni Bezzina se jkun qed jipprova jinħeba wara l-fatt li qed jgħid li jrid jirrestawra strutturi eżistenti, għax din il-kelma żerżaqha fl-applikazzjoni. Iżda, fil-verità l-uniċi żewġ kmamar żgħar li hemm fil-post huma mingħajr soqfa u bl-ebda mod ma jirriflettu l-iżvilupp lussuż li jrid jagħmel id-deputat Nazzjonalista. L-ironija fil-każ Il-Perit Toni Bezzina huwa wieħed mill-awturi tar-rapport dwar l-ambjent tal-Partit Nazzjonalista. L-istess partit li fl-aħħar snin ikkritika kemm felaħ il-proġett edukattiv u b'investiment barrani tal-American University of Malta, proprju għaliex parti minnu tinsab f'żona ODZ. Saħansitra dwar l-ODZ il-Partit Nazzjonalista tkellem fid-dokument dwar l-ambjent li ppubblika ftit tal-ġimgħat ilu u li fost l-awturi tiegħu hemm l-istess Toni Bezzina. Lil Bezzina riedu Simon Busuttil għaliex hu kelliem tal-affarijiet rurali u għalhekk tah rwol ċentrali. L-oħrajn huma Marthese Portelli u Ryan Callus. Minn paġna 44 'il quddiem id-dokument jgħid li l-Partit Nazzjonalista jrid jipproteġi l-ODZ. "Wasal iż-żmien li l-art ODZ tkun imħarsa. 'ODZ is ODZ' saret cliché. Wasal iż-żmien li ntuha sinifikat veru," jgħid id-dokument bil-firma ta' Bezzina. Iżda, filwaqt li Bezzina kien qed jiffirma dan id-dokument kien diġà ffirma u ttimbra l-applikazzjoni 7854 tal-2016 li jekk kemm-il darba tkun approvata mill-Awtorità tal-Ippjanar tkun qed teqred u mhux tħares l-art ODZ. Memorji tal-Baħrija Dan il-każ qed ifakkar f'każ ieħor ambjentalment skandaluż u li wkoll kien jinvolvi esponent ewlieni tal-Partit Nazzjonalista. Bl-iskuża li jrid jirriabilita żewġ kmamar antiki l-Avukat Victor Scerri, li kien ukoll President tal-Kunsill Ġenerali kien bena villa f'żona protetta fil-Baħrija fejn saħansitra kienet tgħix l-ispeċi tal-qabru. Speċi rari li heddidha bil-bini tiegħu. L-għaqdiet ambjentali pprotestaw kemm felħu kontra dak l-iżvilupp. Minkejja dan, Scerri baqa' għaddej bil-bini tiegħu u eventwalment kien tefa' l-villa fis-suq għal prezz ta' ftit inqas minn €900,000. Bħalma qed jagħmel Toni Bezzina, f'dak il-każ Victor Scerri wkoll kien applika fuq isem il-mara tiegħu, anke jekk kien hu li kien jidher fuq il-lant tax-xogħol ġimgħa wara oħra biex jara li l-villa lussuża kienet qed tinbena kif jixtieq. Min-naħa l-oħra jekk Bezzina jirnexxilu b'dan l-iżvilupp ikun jista' jgħid li hu bħall-Viċi Kap tiegħu Beppe Fenech Adami li għandu swimming pool f'ODZ. Mhux l-ewwel kontroversja ta' Bezzina Intant, din mhix l-ewwel kontroversja li qed jidħol fiha id-deputat tal-ħames distrett. Fil-Qorti kien ikkonfermat kif Toni Bezzina wettaq abbuż ta' poter billi fi żmien li l-Partit Nazzjonalista kien fil-Gvern qabbad ħaddiema tal-Gvern jaħdmu fuq każin tal-PN fiż-Żurrieq. Agħar minn hekk, meta nqabad bi stejjer f'din il-gazzetta u fil-ġurnal L-Orizzont, kien ġiegħel lill-istess ħaddiema jieħdu ġurament falz biex jiċħdu. Eventwalment kollox kien ikkonfermat mill-Qorti tal-Maġistrati. Biex ma jiħux deċiżjoni dwar dan il-każ, il-Kap tal-Oppożizzjoni kien iddeċieda li jistenna l-eżitu tal-libell, bit-tama li jinqata' favur Bezzina. Iżda, meta ġie kollox kontra Simon Busuttil xorta waħda baqa' jappoġġja lid-deputat tiegħu.